L 234/52
MT
Il-Ġurnal Uffiċjali tal-Unjoni Ewropea
22.9.2023
(16)
L-Istati Membri li ma jaqsmu l-ebda fruntiera tal-art ma’ Stat Membru ieħor huma partikolarment dipendenti fuq il-konnessjoni marittima tagħhom mal-bqija tal-Unjoni, b’mod partikolari biex iżommu l-konnettività meħtieġa għaċ-ċittadini tagħhom.
Tali Stati Membri għandhom jiddependu fuq kuntratti ta’ servizz pubbliku jew obbligi ta’ servizz pubbliku sabiex jilħqu l-għan li jżommu l-konnettività permezz ta’ bastimenti tal-passiġġieri.
Jenħtieġ li tkun permessa eżenzjoni temporanja sabiex l-Istati Membri jkunu jistgħu jindirizzaw il-ħtieġa qawwija li jiġi pprovdut servizz ta’ interess ekonomiku ġenerali u jiġu żgurati l-konnettività kif ukoll il-koeżjoni ekonomika, soċjali u territorjali.
(17)
Minbarra l-possibbiltà ġenerali għall-Istati Membri li jeżentaw vjaġġi li jagħmlu bastimenti tal-passiġġieri, għajr bastimenti tal-passiġġieri tal-kruċieri, lejn gżejjer b’inqas minn 200 000 resident permanenti, jenħtieġ li tkun permessa eżenzjoni simili fir-rigward ta’ vjaġġi domestiċi lejn gżejjer li jsiru fil-qafas ta’ kuntratt ta’ servizz pubbliku jew soġġetti għal obbligu ta’ servizz pubbliku.
Tali kuntratti u obbligi ġew stabbiliti mill-Istati Membri sabiex jiġi żgurat livell xieraq ta’ konnettività mar-reġjuni insulari bi prezzijiet affordabbli, li kieku ma kinux jinkisbu mill-forzi tas-suq.
Jenħtieġ li l-Istati Membri jkunu intitolati li jeżentaw temporanjament tali vjaġġi li jsiru minn bastimenti talpassiġġieri bejn il-kontinent tagħhom u gżira tal-istess Stat Membru, sabiex jinżammu l-kondizzjonijiet li taħthom ġew stabbiliti l-kuntratti ta’ servizz pubbliku jew l-obbligi ta’ servizz pubbliku u tiġi żgurata l-konnettività sostnuta, kif ukoll il-koeżjoni ekonomika, soċjali u territorjali, tal-gżira kkonċernata.
(18)
L-Artikolu 2, il-punt 1, tar-Regolament tal-Kunsill (KEE) Nru 3577/92 (14) jistabbilixxi li l-portijiet li jinsabu f’Ceuta u Melilla għandhom jiġu ttrattati bl-istess mod bħal portijiet ta’ gżejjer.
Għalkemm min-natura tagħhom mhumiex portijiet ta’ gżejjer, il-pożizzjoni ġeografika tagħhom fl-Afrika kontinentali u n-nuqqas ta’ rabtiet tal-art ma’ Spanja jfissru li, b’rabta mal-Ewropa kontinentali u b’mod partikolari ma’ Spanja, dawk il-portijiet huma komparabbli ma’ portijiet ta’ gżejjer.
Għalhekk, jenħtieġ li Ceuta u Melilla jitqiesu bħala portijiet ta’ gżejjer b’rabta mal-eżenzjoni temporanja għall-kabotaġġ marittimu bejn il-kontinent ta’ Stat Membru u l-gżejjer taħt il-ġuriżdizzjoni tiegħu.
(19)
It-tbaħħir f’kondizzjonijiet ta’ silġ, speċjalment fil-partijiet tat-Tramuntana tal-Baħar Baltiku, u l-proprjetajiet tekniċi tal-bastimenti tal-klassi tas-silġ jikkawżaw spejjeż addizzjonali għat-trasport marittimu u tali spejjeż jistgħu jiżdiedu aktar b’dan ir-Regolament.
Spejjeż addizzjonali bħal dawn għal bastimenti tal-klassi tas-silġ minħabba t-tbaħħir f’kondizzjonijiet ta’ silġ u minħabba l-proprjetajiet tekniċi tagħhom jenħtieġ li jittaffew sabiex jinżammu kondizzjonijiet ekwi.
Għalhekk jenħtieġ li l-kumpaniji jitħallew temporanjament japplikaw ammont aġġustat limitat ta’ enerġija użata abbord għal bastimenti tal-klassi tas-silġ.
Barra minn hekk, għal perjodu limitat ta’ żmien, jenħtieġ li dan ir-Regolament jippermetti li sehem mill-enerġija addizzjonali użata matul it-tbaħħir f’kondizzjonijiet ta’ silġ jiġi eżentat għall-perjodi speċifiċi li matulhom il-bastimenti tal-klassi tas-silġ jiffaċċjaw kondizzjonijiet ta’ navigazzjoni fis-silġ.
Għal dak il-għan, jenħtieġ li tiġi stabbilita metodoloġija verifikabbli li biha tkun tista’ ssir korrelazzjoni bejn is-sehem eżentat ta’ enerġija u l-kondizzjonijiet attwali ta’ navigazzjoni fis-silġ.
Jenħtieġ li l-Kummissjoni tivvaluta mill-ġdid din il-metodoloġija, b’mod partikolari fid-dawl tar-robustezza tal-monitoraġġ tad-data meħtieġa biex tiġi rrapportata d-distanza u l-enerġija addizzjonali ta’ navigazzjoni f’kondizzjonijiet ta’ silġ, bil-ħsieb li possibbilment tiġi estiża din il-miżura.
(20)
L-entità responsabbli milli tiżgura l-konformità ma’ dan ir-Regolament jenħtieġ li tkun il-kumpanija, definita bħala sid il-bastiment jew kwalunkwe organizzazzjoni jew persuna oħra, bħall-maniġer jew in-noleġġatur ta’ bastiment mingħajr ekwipaġġ, li jkun assuma r-responsabbiltà għat-tħaddim tal-bastiment minn sid il-bastiment u li, meta jieħu din ir-responsabbiltà, ikun qabel li jieħu d-dmirijiet u r-responsabbiltajiet kollha imposti mill-Kodiċi Internazzjonali ta’ Ġestjoni għall-Operazzjoni Sikura tal-Bastimenti u għall-Prevenzjoni tat-Tniġġis kif implimentata fl-Unjoni mir-Regolament (KE) Nru 336/2006 tal-Parlament Ewropew u tal-Kunsill (15).
Id-definizzjoni ta’ kumpanija skont dan ir-Regolament hi konformi mas-sistema globali għall-ġbir ta’ data stabbilita fl-2016 millOrganizzazzjoni Marittima Internazzjonali (IMO).
(14) Ir-Regolament tal-Kunsill (KEE) Nru 3577/92 tas-7 ta’ Diċembru 1992 li japplika l-prinċipju ta’ libertà li jiġu pprovduti servizzi għattrasport marittimu fi ħdan l-Istati Membri (kabotaġġ marittimu) (ĠU L 364, 12.12.1992, p. 7).
(15) Ir-Regolament (KE) Nru 336/2006 tal-Parlament Ewropew u tal-Kunsill tal-15 ta’ Frar 2006 dwar l-implimentazzjoni tal-Kodiċi Internazzjonali dwar l-Amministrazzjoni tas-Sigurtà fi ħdan il-Komunità u li jħassar ir-Regolament tal-Kunsill (KE) Nru 3051/95 (ĠU L 64, 4.3.2006, p. 1).